TVI พุ่งแรง 9% ครึ่งปีแรกฟาดกำไร 306 ลบ. ตั้งเป้าผลักดันเบี้ยรับปีนี้โตแตะ 6.5 พันลบ.
TVI พุ่งแรง 9% ครึ่งปีแรกฟาดกำไร 306 ลบ. ขณะที่ครึ่งปีหลังยังคงมุ่งเดินหน้าคิดค้นพัฒนานวัตกรรมงานบริการและผลิตภัณฑ์ประกันภัยใหม่ ๆ อย่างต่อเนื่อง คาดตั้งเป้าผลักดันเบี้ยรับรวมปี 2564 เติบโตตามเป้าหมายแตะ 6,500 ล้านบาท
19 ส.ค. 2564

ผู้สื่อข่าวรายงานว่า วันนี้ (19 ส.ค.2564) ราคาหุ้นบริษัท ประกันภัยไทยวิวัฒน์ จำกัด (มหาชน) หรือ TVI ณ เวลา 11.02 น. อยู่ที่ระดับ 8.70 บาท บวกไป 0.70 บาท หรือขึ้นไป 8.75% โดยราคาหุ้นสูงสุด 8.80 บาท ขณะที่ราคาหุ้นต่ำสุด 8.05 บาท ด้วยมูลค่าการซื้อขาย 15.06 ล้านบาท

นายจีรพันธ์ อัศวะธนกุล ประธานเจ้าหน้าที่บริหาร และกรรมการผู้จัดการใหญ่ TVI ผู้นำด้านนวัตกรรมประกันภัย เปิดเผยว่าภาพรวมผลการดำเนินงานครึ่งแรกของปี 2564 บริษัทฯมีกำไรสุทธิเติบโตแตะ 306 ล้านบาท หลังกวาดเบี้ยประกันภัยรับที่ถือเป็นรายได้สุทธิไปเกือบ 2,700 ล้านบาท เพิ่มขึ้น 30% เทียบจากช่วงเดียวกันปีก่อน ตามการเติบโตของเบี้ยประกันภัยรับรวมที่เพิ่มขึ้นราว 5% แตะ 2,683 ล้านบาท
ทั้งนี้เป็นผลจากการเดินหน้าสร้างสรรค์นวัตกรรมใหม่ๆอย่างต่อเนื่อง ทั้งด้านผลิตภัณฑ์และการให้บริการที่ตรงกับความต้องการของผู้เอาประกันภัยยุค New Normal โดยเฉพาะประกันรถยนต์เปิดปิดที่กระแสตอบรับดีเกินคาดยอดขายเติบโตก้าวกระโดดต่อเนื่อง ควบคู่ไปกับการจัดกิจกรรมส่งเสริมการขายเชิงรุกผ่านช่องทางที่เข้าถึงกลุ่มเป้าหมายได้โดยตรง
ขณะเดียวกันบริษัทฯยังสามารถบริหารจัดการต้นทุนและค่าใช้จ่ายได้อย่างมีประสิทธิภาพมากขึ้น ด้วยการนำ Big Data และเทคโนโลยีใหม่ๆเข้ามาปรับใช้ ช่วยยกระดับศักยภาพระบบคัดกรองความเสี่ยงให้มีความแม่นยำดียิ่งขึ้น ทำให้ค่าใช้จ่ายสุทธิเพิ่มขึ้นในอัตราที่ต่ำกว่าการเติบโตของรายได้ โดยค่าใช้จ่ายสุทธิครึ่งปีแรกอยู่ที่ 2,500 ล้านบาท กดอัตราค่าสินไหมทดแทน (Loss Ratio) อยู่ในระดับใกล้เคียงช่วงเดียวกันปีก่อนที่ 57% ขณะที่รายได้จากการลงทุนพลิกบวก 157 ล้านบาท เทียบจากช่วงเดียวกันปีก่อนที่ขาดทุนอยู่ราว 90 ล้านบาท
นอกจากนี้ นายจีรพันธ์ อัศวะธนกุล กล่าวว่า สำหรับแผนช่วงครึ่งหลังของปี 2564 บริษัทฯยังคงมุ่งเดินหน้าคิดค้นพัฒนานวัตกรรมงานบริการและผลิตภัณฑ์ประกันภัยใหม่ ๆ อย่างต่อเนื่อง เพื่อรองรับความต้องการยุค New Normal ได้อย่างลงตัว สะดวก รวดเร็ว และมีประสิทธิภาพสูงสุด ตอกย้ำความเป็นผู้นำด้าน Insure Tech ที่มุ่งสร้างมิติใหม่ให้กับอุตสาหกรรมประกันวินาศภัย ช่วยยกระดับคุณภาพชีวิตคนไทยให้ดียิ่งขึ้น
โดยขณะนี้อยู่ระหว่างการขยายความร่วมมือพันธมิตรรายใหม่ๆ ในหลากหลายอุตสาหกรรม อาทิ การเงิน, ลิสซิ่ง และโทรคมนาคม ร่วมพัฒนานวัตกรรมด้านบริการ รวมไปถึงขยายช่องทางจำหน่าย เพื่อเพิ่มโอกาสการเข้าถึงการประกันวินาศภัยที่สะดวกและรวดเร็วมากขึ้น ตั้งเป้าผลักดันเบี้ยรับรวมปี 2564 เติบโตตามเป้าหมายแตะ 6,500 ล้านบาท
 
 